་མིའི་མངལ་གྱི་གནས་ཚད་ཟླ་དགུ་ངོ་བཅུར་བཤད་ཀྱང་། རྒན་པོ་སྐྱེས་ལོ་དྲུག་ཅུར་མངལ་དུ་གནས་པ་དང་འདྲའོ། །དེས་ན་འདིར་བར་དོ་ཕལ་ཆེར་གྱི་དབང་དུ་བྱས་ཏེ་བཤད་ན། ཀུན་ལས་བཏུས་ལས་དེ་ལྟར་ཐོགས་ན་ཞག་བདུན་གནས་ཏེ། དེ་ཚུན་ཆད་ཀྱི་འཆི་འཕོའོ། །ཞེས་དང་། ས་སྡེ་ལས། ཡང་མ་རྙེད་ན་ནི་ལུས་བརྗེས་ནས་ཡང་ཞག་བདུན་དུ་གནས་སོ་ཞེས་གསུང་པས་ལས་ཀྱི་འཕེན་པ་ཤིན་ཏུ་མྱུར་བ་རྣམས་ཀྱིས་ཚེ་སྔ་མའི་ལུས་དང་རྣམ་པར་ཤེས་པ་བྲལ་བའི་ཉིན་ཞག་དེ་ཉིད་ལ་ལུས་གཞན་ཐོབ་པ་སྲིད་པས་བར་དོའི་གནས་སྐབས་ཤིན་ཏུ་ཐུང་བ་ཡིན། དེ་ལས་ཅུང་ཟད་བུལ་བ་རྣམས་ཀྱི་ཞག་བདུན་ཕྲག་གཅིག་གི་ནང་དུ། སྐྱེ་བའི་རྐྱེན་རྙེད་ཅིང་གལ་ཏེ་མེ་རྙེད་ན་བར་དོའི་ཡིད་ལུས་དེ་དོར་ནས། འཆི་བའི་སྣང་བ་ཡུད་ཙམ་ཞིག་འབྱུང་ཞིང་དེའི་རྗེས་སུ་ས་སྡེ་ལས། ཤི་འཕོས་པ་དེ་ཡང་ན་ནི་དེ་ཉིད་དུ་མངོན་པར་གྲུབ་བོ། །ཡང་ན་ནི་སྐལ་བ་མི་མཉམ་པ་གཞན་དུ་སྟེ། ཞེས་གསུངས་པས། ཤི་བ་དེ་སོང་ནས་སྐྱེས་པའི་རྟེན་འབྲེལ་ཚོགས་ན་རིགས་དྲུག་གཞན་དུ་སྐྱེ་ལ། མ་ཚོགས་ན་བར་དོ་དེ་ཉིད་དུ་སྐྱེས་ནས་སྔར་བཤད་པའི་ལོངས་སྤྱོད་དང་མཐོང་ཡུལ་ལ་སོགས་པ་རྣམས་ཉམས་སུ་མྱོང་དགོས་ཡིན། ཤིན་ཏུ་བུལ་བ་རྣམས་ཀྱིས་ནི་ས་སྡེ་ལས། སྐྱེ་བའི་རྐྱེན་མ་རྙེད་ན་བདུན་ཕྲག་བདུན་གྱི་བར་དུ་ཡང་གནས་སོ། །དེ་ལས་འདས་པ་ཕན་ཆད་ནི་གདོན་མི་ཟ་བར་སྐྱེ་བའི་རྐྱེན་རྙེད་པར་འགྱུར་རོ། །ཞེས་གསུངས་པས་སྐྱེ་འཆིའི་སྣང་བ་སྤེལ་མར་འབྱུང་བས་དེ་ལྟ་བུ་ཞག་བདུན་ཕྲག་བདུན་མྱང་ནས། དེའི་རྗེས་སུ་ངེས་པར་རིགས་དྲུག་གང་ཡང་རུང་བའི་གནས་སུ་སྐྱེ་བ་ཐོབ་པར་འགྱུར་བ་ཡིན། དེ་ལྟར་ཚེ་ཚད་ཐུང་བ་ཉིན་ཞག་གཅིག་པ་ནས་རིང་བ་བདུན་ཕྲག་བདུན་དུ་བཤད་པ་འདི་དག་གི་སྒོ་ནས་ཀྱང་བར་དོ་ངོ་ཤེས་པར་གྱིས་ལ་དེང་ནས་བཟུང་སྟེ་སྲིད་པའི་ཕུན་གསུམ་ཚོགས་པ་ཐམས་ཅད་ལ་སྙིང་པོར་གྱུར་པ་ཅུང་ཟད་ཙམ་ཡང་མི་འདུག་པས་འཁོར་བ་སྡུག་བསྔལ་གྱི་རང་བཞིན་ཅན་འདི་དང་གཏན་གྱེས་ཐུབ་པ་གཅིག་ཅི་ནས་ཀྱང་བྱའོ་སྙམ་པའི་མདུན་པ་དྲག་པོ་བགྱིས། གཞན་ཡང་ཤིན་ཏུ་ཟབ་པའི་གདམས་ངག་རྣམས་ལས་འཇིགས་པའི་སྒྲ་བཞི་དང་། ཉམས་ང་བའི་གཡང་ས་གསུམ་སྟེ་བར་དོར་སྡུག་བསྔལ་བསྐྱེད་པའི་རྐྱེན་བདུན་འཆར་བར་བཤད་པར་བྱ་སྟེ། དེ་ལ་འཇིགས་པའི་སྒྲ་བཞི་ནི། ས་ཆུ་ལ་ཐིམ་པས་རི་བོ་གྲུམ་པ་ལྟ་བུའི་སྒྲ་དང་། ཆུ་མེ་ལ་ཐིམ་པས་བསྐལ་པ་འཇིག་པའི་རྒྱ་མཚོ་འཁྲུགས་པའི་སྒྲ་དང་། མེ་རླུང་ལ་ཐིམ་པས་དུས་ཀྱི་མེ་ལྟ་བུའི་སྒྲ་དང་། རླུང་རྣམ་པར་ཤེས་པ་ལ་ཐིམ་པས་དུས་མཐའི་རླུང་ལྟ་བུའི་སྒྲ་འབྱུང་སྟེ། དེ་རྣམས་གང་བྱུང་ཡང་འབྱུང་བ་བཞི་རང་གནས་ལ་མ་སྙོམ་པར་འཁྲུགས་པའི་སྒྲ་ཡིན་པས་ཁྱེད་རང་སྐྲག་པའི་སྣང་བ་ཅུང་ཟད་ཀྱང་བྱ་མི་དགོས། ཉམ་ང་བའི་གཡང་ས་གསུམ་ནི། དམྱལ་བ་ཡི་དགས་དུད་འགྲོ་སྟེ། ངན་སོང་གི་གནས་ཀྱི་གཡང་པ་གསུམ་པ་གང་རུང་མཐོང་ནས་བདག་ཉིད་དེར་ལྷུང་བར་དོགས་པ་འབྱུང་སྟེ་དེ་རྣམས་གང་མཐོང་ཡང་ཉམ་ང་བ་དང་བག་ཚ་བ་བྱ་མི་དགོས། མདོར་ན་རྐྱེན་བདུན་པོ་གང་ཤར་ཡང་རང་གི་སེམས་ལས་བྱུང་བ་བར་དོའི་འཁྲུལ་སྣང་དུ་ཤེས་པར་བྱས་ནས་མི་འཇིགས་པ་དང་། གལ་ཏེ་འཁྲུལ་སྣང་གི་དབང་དུ་སོང་ནས་འཇིགས་སྐྲག་བྱུང་ན་དེའི་གཉིས་པོར་སྐྱབས་གནས་དྲན་པར་གལ་ཆེ་བས་བླ་མ་དང་དཀོན་མཆོག་མཁྱེན། བདག་ལ་རེ་ས་དང་སྐྱབས་གནས་གཞན་མེད་པས་ད་ལྟ་ཉིད་དུ་ཐུགས་རྗེས་བཟུང་དུ་གསོལ་སྙམ་པས་སྐྱབས་སུ་འགྲོ་བ་དང་། སྔོན་རང་གིས་བྱས་པའི་དགེ་བའི་ལས་རྣམས་དྲན་པར་གྱིས། དེ་ལྟར་དོན་མཚན་རྣམ་པ་བདུན་གྱི་སྒོ་ནས་ངོ་སྤྲད་པ་ཁྱེད་རང་བར་དོ་ན་ཡོད་པ་ངོ་ཤེས་པར་བྱས་ནས་བསམ་པ་འདི་བཞིན་མཛོད། དགེ་བའི་བཤེས་གཉེན་གྱི་བཀའ་ལ་བརྟེན་ནས་བདག་གི་བར་དོའི་གནས་སྐབས་འདི་ཉིད་དུ་རྣམ་མཁྱེན་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་དཀོན་མཆོག་རིན་པོ་ཆེ་རྣམ་པ་གསུམ་ལ་ཕྱག་འཚལ་ཞིང་སྐྱབས་སུ་འགྲོ་བ་དང་། དབང་བསྐུར་བ་ཟབ་མོ་གསན་པར་བགྱིའོ་སྙམ་པས་ཐོག་མར་ཁྱོད་རང་གི་མདུན་གྱི་ནམ་མཁར་རྩ་བརྒྱུད་ཀྱི་བླ་མ་ཡི་དམ་ལྷ་ཚོགས་སངས་རྒྱས་བྱང་སེམས་དཔག་ཏུ་མེད་པ་མངོན་སུམ་བཞིན་དུ་བཞུགས་པར་བསམ་ནས། དེ་རྣམས་ལ་ལུས་ངག་ཡིད་གསུམ་གུས་པའི་སྒོ་ནས་ཕྱག་བྱས་པར་མོས་ཏེ་འདིའི་རྗེས་བཟློས་གྱིས་བྱས་ལ། གཙོ་བོ་རྒྱལ་བ་ལ་སོགས་དང་། སྤྲོ་ན་ཕྱག་འཚལ་གཞན་ཡང་རྒྱས་པར་བྱས་ནས། དེ་ནས་དབང་བསྐུར་བ་སོགས་ལ་འཇུག་པར་བྱའོ། །ཚུལ་འདི་ཉམས་སུ་ལེན་པའི་ལྕེ་བདེ་མོ་རྣམས་ངེས་མེད་དྲུག་ལ་སོགས་པ་རྣམ་གྲངས་དུ་མའི་སྒོ་ནས་ངོ་སྤྲོད་བྱེད་པ་སྣང་མོད། དེ་རྣམས་ལ་ལུང་མེད་ཅིང་རིགས་པ་དང་འགལ་བ་བླུན་པོ་མགོ་སྐོར་གྱི་ཚིག་ཁོ་ནར་མཐོང་ནས་ཁོ་བོས་མ་བྲིས་སོ། །གཉིས་པ་གནས་སྐབས་གཞན་དུ་བྱ་བའི་ཚུལ་ཡང་གཉིས་ཏེ། ལམ་བསྒོམ་པའི་གང་ཟག་ལ་བྱ་བ་དང་། ཕལ་པ་གཞན་ལ་བྱ་བའོ། །དང་པོ་ནི། སློབ་དཔོན་གྱིས་ཡིད་གཞན་དུ་མ་གཡེངས་པར་བྱས་ལ། རྗེ་བཙུན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བཀའ་བདེན་པ་དང་། ཞེས་སོགས་ཀྱིས་བདེན་པ་བརྗོད་ནས། བདེན་པ་ཆེན་པོའི་བྱིན་གྱིས་རླབས་ཀྱིས་ཚེ་ལས་འདས་པ་ཆེ་གེ་མོ་ཞེས་བྱ་བ་ཡུལ་ཕྱོགས་གང་ན་གནས་ཀྱི་ས་ནས་སྐད་ཅིག་ལ་འདིར་མཆིས་པར་གྱུར་ཅིག ཅེས་ལན་གསུམ་གྱིས་བཀུག་ལ། རང་གི་མདུན་དུ་བྱུང་བར་བསམ་མོ། །དེའི་རྗེས་སུ་འོ་ཚེ་ལས་འདས་པ་ཆེ་གེ་མོ་ཞེས་སོགས་ནས། སངས་རྒྱས་ཀྱི་གོ་འཕང་ཐོབ་པར་བྱ་ཞེས་པའི་བར་དོན་ཚན་བདུན་གྱིས་བར་དོ་ན་ཡོད་ཚུལ་གོང་ལྟར་ངོ་སྤྲད་ལ་དེའི་ཆེད་དུ་གདམས་པ་ཟབ་མོ་ཉན་པར་བགྱིའོ། །སྙམ་པའི་མདུན་པ་དྲག་པོ་གྱིས་ལ། དེ་ལ་སྔོན་གྱི་དུས་སུ་བླ་མས་བསྟན་པའི་ལམ་ཟབ་མོ་འདི་ཡིན་ཏེ་ཞེས་པས་མཚམས་སྦྱར་ལ། དེ་ནས་ཡུལ་དེས་སྔོན་གང་བསྒོམ་པའི་ལམ་དེ་ངོ་ཤེས་པར་བྱས་ནས་དེ་ཉིད་གསལ་གདབ་པའི་ཚུལ་གྱིས་དམིགས་པའི་རིམ་པ་རྣམས་བཤད་ལ། མཐར་ལམ་དེས་བསྒྲུབས་པའི་འབྲས་བུ་འདི་ལྟ་བུ་ཡིན་ནོ། །ཞེས་བསྟན་པར་བྱའོ། །དེ་ལྟར་བྱས་ན་སྔར་བསྒོམ་པའི་ལམ་ལ་བོགས་འཐོན་ནས་བར་དོའི་གནས་སྐབས་དེ་ཉིད་དུ་འབྲས་བུ་མངོན་དུ་འགྱུར་བས་ཕན་ཡོན་ཤིན་ཏུ་ཆེ་སྟེ། དཔེར་ན་མྱུ་གུ་སྔོན་མོ་ཆར་ཆུས་བརླན་པ་དང་འདྲའོ། །དེའི་ཕྱིར་སློབ་དཔོན་རྣམས་ཀྱིས་ལམ་གྱི་རིམ་པ་མཐའ་དག་ལ་མཁས་པར་བྱའོ། །གཉིས་པ་ཕལཔ་གཞན་ལ་བྱ་བའི་ཚུལ་ནི། བདེན་པ་བརྗོད་ནས་དོན་ཚན་བདུན་གྱི་སྒོ་ནས་བར་དོ་ངོ་སྤྲོད་སྔར་བཞིན་བྱས་ལ། དེའི་ཆེད་དུ་སྐྱབས་གསོལ་སྔོན་དུ་འགྲོ་བའི་ལམ་ཟབ་མོ་ཉན་པར་བགྱིའོ། །སྙམ་པའི་མདུན་པ་དྲག་པོ་དང་བཅས་པས་དམིགས་པ་འདི་བཞིན་གྱིས། ཁྱེད་རང་གི་མདུན་གྱི་ནམ་མཁར་རྩ་བརྒྱུད་ཀྱི་བླ་མ་རྣམས་དང་སངས་རྒྱས་སུམ་ཅུ་སོ་ལྔ་ལ་གཞན་ཡང་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པས་བསྐོར་བ་སྤྲིན་ཕུང་ཐིབས་པ་ལྟར་བཞུགས་པའི་མོས་པ་བྱས་ཏེ། དེ་རྣམས་ཀྱི་སྤྱན་སྔར་བདག་དང་མཐའ་ཡས་པའི་སེམས་ཅན་ཐམས་ཅད་འཁོད་པར་བསམ་ནས་མདུན་ན་བཞུགས་པའི་བླ་མ་ལ་སོགས་པ་དེ་དག་བརྟེན་གྱི་སྟོབས་དང་། སྔར་བྱས་ཀྱི་ལས་ངན་པ་ལ་འགྱོད་པ་དྲག་པོ་བྱེད་པ་རྣམ་པར་སུན་འབྱིན་པའི་སྟོབས་དང་། ཕྱིན་ཆད་སྲོག་ལ་བབས་ཀྱང་སྡིག་པའི་ལས་སྤངས་སྙམ་པ་ཉེས་པ་ལས་ལྡོག་པའི་སྟོབས་དང་། ཕྱག་འཚལ་བ་ལ་སོགས་པ་གཉེན་པོ་ཀུན་ཏུ་སྤྱོད་པའི་སྟོབས་ཏེ། སྟོབས་བཞི་དང་ལྡན་པས་ཚེ་ཐོག་མ་མེད་པ་ནས་བསགས་པའི་སྡིག་པ་ཐམས་ཅད་བཤགས་པར་བགྱིའོ། །སྙམ་པས་འདིའི་རྗེས་བཟློས་གྱིས་བྱས་ལ་ཐོག་མར་ཕྱག་འཚལ་བའི་ཚིག་རྒྱས་བསྡུས་ཅི་རིགས་པ་ལ་དལ་ཞིང་དད་པའི་སྒོ་ནས་བྱ་བའམ། དཔོན་སློབ་མང་པོ་ཡོད་ན་གདངས་སྙན་པོ་དང་བཅས་པས་བརྗོད་དོ། །དེའི་རྗེས་སུ་ཕུང་པོ་གསུམ་པའི་མདོ་ལན་གསུམ་གྱི་སྡིག་པ་བཤགས་པའི་ཆོ་ག་བྱེད་དུ་བཅུག་ལ། དེ་ནས་ཡང་དག་པའི་དོན་ངོ་སྤྲོད་པའི་ཕྱིར་འདི་སྐད་ཅེས་བྱ་སྟེ། དེ་ལྟར་ཁྱོད་ཀྱིས་སྡིག་པ་བཤགས་པའི་ཆོ་ག་བྱས་ནས། ད་གནས་ལུགས་ཀྱི་དོན་ངོ་སྤྲོད་པར་བྱེད་པ་ལ། རྣམ་རྟོག་གཞན་གྱིས་མ་གཡེང་པར་ཉོན་ཅིག བཅོམ་ལྡན་འདས་ཀྱིས་ལང་དཀར་གཤེགས་པའི་མདོ་ལས། བག་ཆགས་ཀྱིས་ནི་དཀྲུགས་པའི་སེམས། །དོན་དུ་སྣང་བ་རབ་ཏུ་འབྱུང་། །དོན་ཡོད་མ་ཡིན་སེམས་ཉིད་དེ། །ཕྱི་རོལ་དོན་མཐོང་ལོག་པ་ཡིན། །ཞེས་དང་། ས་བཅུ་པའི་མདོ་ལས། ཀྱཻ་རྒྱལ་བའི་སྲས་དག་ཁམས་གསུམ་པོ་འདི་དག་ནི་སེམས་ཙམ་མོ། །ཞེས་གསུངས་པས། ཕྱི་རོལ་སྣོད་ཀྱི་འཇིག་རྟེན་དང་། ནང་བཅུད་ཀྱི་སེམས་ཅན་སྣ་ཚོགས་སུ་སྣང་བ་འདི་དག་ཐམས་ཅད་ཐོག་མ་མེད་པ་ནས་བག་ཆགས་ངན་པ་གོམས་པའི་དབང་གིས་མེད་བཞིན་དུ་སྣང་བ་ཡིན་ལ། ཁྱད་པར་དུ་ཁྱོད་ལ་བར་དོའི་གནས་སྐབས་འདིར་བདེ་སྡུག་བཟང་ངན་འཇིགས་སྐྲག་ལ་སོགས་པ་གང་སྣང་བ་ཐམས་ཅད་སེམས་འཁྲུལ་པའི་དབང་གིས་མེད་པ་ལ་ཡོད་པར་བཟུང་ནས་ཉམས་ཐག་པར་བྱས་པ་ཡིན་པས་འདི་རྣམས་ལ་བདེན་འཛིན་མ་བྱེད་པར་སྒྱུ་མའི་རྟ་གླང་ལྟར་ཤེས་པར་གྱིས། ཕྱི་གཟུང་བའི་ཡུལ་རྣམས་བདེན་པར་མ་གྲུབ་པ་དེ་བཞིན་དུ་ནང་འཛིན་པའི་སེམས་ཀྱང་བདེན་པར་གྲུབ་པ་མེད་དེ། བརྒྱད་སྟོང་པ་ལས། སེམས་ནི་སེམས་མ་མཆིས་པ་སྟེ་སེམས་ཀྱི་རང་བཞིན་ནི་འོད་གསལ་བའོ། །དཀོན་མཆོག་བརྩེགས་པ་ལས། སེམས་ནི་ནང་ན་ཡང་མེད། ཕྱི་རོལ་ན་ཡང་མེད། གཉིས་ཀའི་བར་ན་ཡང་མེད། ཅི་ཡང་མི་དམིགས་སོ། །ཞེས་པ་ལ་སོགས་པ་གསུངས་པས་སེམས་ཀྱི་གནས་ལུགས་ལ་བལྟས་ན་ལུས་ཀྱི་ཕྱི་ནང་བར་གསུམ་གང་དུ་ཡང་གནས་པ་མེད། དེའི་ངོ་བོ་ཕྲ་རགས་ཀྱི་གཟུགས་སུ་གྲུབ་པ་མེད། དཀར་དམར་སོགས་ཁ་དོག་དུ་གྲུབ་པ་མེད། མདོར་ན་སངས་རྒྱས་ཀྱིས་ཀྱང་གཟིགས་པ་དང་བྲལ་བ་རང་བཞིན་འོད་གསལ་བ་ནམ་མཁའ་ལྟར་ཤེས་པར་གྱིས། གཞན་ཡང་སྤྱོད་འཇུག་ལས། ཉོན་མོངས་ཤེས་བྱའི་སྒྲིབ་པ་ཡིས། །མུན་པའི་སྙིང་པོ་སྟོང་པ་ཉིད། །མྱུར་དུ་རྣམ་མཁྱེན་ཐོབ་འདོད་པས། །དེ་ནི་ཅི་ཕྱིར་སྒོམ་མི་བྱེད། །ཅེས་དང་། བསྡུད་པ་ལས། ཤེས་རབ་ཕ་རོལ་ཕྱིན་འདི་སུ་ཡིས་ལེགས་ཐོབ་པ། །རིང་པོར་མི་ཐོགས་རྒྱལ་བའི་བྱང་ཆུབ་རེག་པར་གྱུར། །ཞེས་གསུངས་པས་གཟུང་འཛིན་བདེན་མེད་དུ་རྟོགས་པའི་ཡེ་ཤེས་དེ་གོམས་པར་བྱས་པས་སྒྲིབ་གཉིས་ཀྱི་མུན་པ་མཐའ་དག་བཅོམ་སྟེ་ས་དང་ལམ་གྱི་ཡོན་ཏན་གོང་འཕེལ་དུ་གྱུར་ནས་མི་གནས་པའི་མྱ་ངན་ལས་འདས་པའི་གོ་འཕང་ཐོབ་པར་འགྱུར་བས་མཚན་འཛིན་གྱི་སྤྲོས་པ་ཐམས་ཅད་ཆོད་ལ་ཆོས་ཐམས་ཅད་ཀྱི་ཡིན་ལུགས་སྤྲོས་པ་ཐམས་ཅད་དང་བྲལ་བ་དེ་རྒྱུན་དུ་བསྒོམ་པར་གྱིས། དེ་ལྟར་བསྒོམ་ཀྱང་སྔོན་གྱི་བག་ཆགས་ངན་པའི་དབང་གིས་འཇིགས་སྐྲག་ལ་སོགས་པའི་འཁྲུལ་སྣང་བྱུང་བ་དེ་ཉིད་སྐུ་བཞིར་ངོ་སྤྲོད་པའི་གདམས་པ་འདི་ལྟར་ཉམས་སུ་ལོངས་ཤིག དེ་ཡང་འཁྲུལ་སྣང་དེ་དང་པོ་གང་ནས་སྐྱེས་པ་བལྟས་ན། ཡུལ་ཕྱོགས་ལ་སོགས་པ་གང་ནས་ཀྱང་སྐྱེ་བ་མེད་པས་སྐྱེ་མེད་ཆོས་སྐུ་ཡིན། མ་སྐྱེས་པ་དེ་ལ་འགགས་རྒྱུ་མེད་པས་འགགས་མེད་ལོངས་སྐུ་ཡིན། སྐྱེ་འགགས་གཉིས་ཀྱི་བར་དུ་གནས་པ་མེད་པ་དེ་གནས་མེད་སྤྲུལ་སྐུ་ཡིན། དེ་གསུམ་དབྱེར་མེད་པ་དེ་ངོ་བོ་ཉིད་ཀྱི་སྐུ་ཡིན་ཏེ། སངས་རྒྱས་རྣམས་ཀྱིས་བརྙེས་པའི་འབྲས་དུས་ཀྱི་སྐུ་བཞི་དང་མཚུངས་པ་དེ་ཉིད་ཁྱེད་རང་ལ་རང་ཆས་སུ་ཡོད་པ་དེ་ཉིད་ངོ་ཤེས་པར་བྱས་ནས་རྒྱུན་དུ་གོམས་པར་གྱིས་ཤིག ཅེས་བརྗོད་ཅིང་ཡུལ་དེས་བདག་གིས་བཤད་པ་ལྟར་ལམ་ཉམས་སུ་བླངས་ནས་འབྲས་བུ་མངོན་དུ་བྱས་པར་བསམ་ལ། སླར་ཡང་དེའི་དོན་དུ་སྨོན་ལམ་རྣམ་པར་དག་པ་ཅི་ནུས་སུ་གདབ་པར་བྱའོ། །དེ་ལྟར་དྲི་མེད་ལུང་བཞིན་ལེགས་བཤད་པ། །གཞན་ཕན་གཙོ་བོར་བྱས་པའི་གདམས་པ་ཡིན། །རང་ལ་ཕྲལ་དང་ཡུན་དུ་ཕན་པའི་རྒྱུ། །བདུད་རྩི་ལྟ་བུའི་ཚིག་འདི་ཁྱེད་ཀྱིས་གཟུང་། །ང་རྒྱལ་བསྒྲུབས་ཤིང་ཆགས་པའི་ཟས་ནོར་དང་། །ཡུན་དུ་འགྲོགས་ཤིང་བྱམས་པའི་གཉེན་སྤངས་ནས། །སྐྱབས་མེད་གྲོགས་མེད་ཅིག་པུར་ཁྱམས་གྱུར་པའི། །ཉམས་ཐག་བར་དོའི་འགྲོ་ལ་སྙིང་རྗེ་མཛོད། །ཤུལ་ན་ཉེ་དུའི་གདོང་ནག་ཆར་སྤྲིན་ལས། །མཆི་མའི་ཆར་གྱིས་ས་གཞི་འགེངས་བྱེད་ཅིང་། །ལུས་ཀུན་ས་ལ་རྡེབས་པའི་གློག་འཕྲེང་དང་། །ངུར་མོའི་འབྲུག་སྒྲ་ཅན་ལ་སྙིང་རྗེ་མཛོད། །དུག་གསུམ་གྱིས་སྐྱེད་ངན་རྟོག་རིངས་སྤངས་ནས། །ཆོས་ཀུན་རྩ་བ་བཅོས་མིན་སྙིང་རྗེ་དང་། །གཞན་ཕན་བྱང་སེམས་ལྡན་པའི་ཐབས་མཁས་ཀྱིས། །གསོན་གཤིན་ཡང་དག་ལམ་ལ་དྲངས་བར་མཛོད། །སྒྲིབ་གཉིས་བག་ཆགས་བཅས་པ་གཏན་སྤངས་པ། །བསླུ་མེད་སྟོན་པའི་ལེགས་གསུང་ཇི་བཞིན་དུ། །རྣམ་དག་ཆོ་གའི་བྱེ་བྲག་མཐའ་ཡས་པས། །གསོན་གཤིན་མཐར་པའི་གྲོང་དུ་འཁྲིད་པར་མཛོད། །གཞན་དུ་གཤིན་ལ་སྙིང་རྗེའི་སེམས་མེད་ཅིང་། །གསོན་ལ་ཕན་པའི་བསམ་པ་རིང་སྤང་ནས། །གསེར་གཡུ་ཇ་དར་བསྒོམ་པའི་ཏིང་འཛིན་གྱིས། །རང་གཞན་གཉིས་ཕུང་བྱེད་དོ་བུ་ཡི་མཆོག །འཕོང་པའི་ཚོགས་ཀྱིས་ཟས་ཚོལ་ཇི་བཞིན་དུ། །བློན་པོ་དགའ་བའི་རྔ་བརྡུང་བྲོ་ཁྲབ་དང་། །ཅི་དྲན་དབྱངས་སུ་ལེན་པའི་རྫུན་ཆོག་གིས། །རང་གཞན་གཉིས་ཕུང་བྱེད་དོ་བུ་ཡི་མཆོག །གཞུང་དོན་ཇི་བཞིན་བསྒོམ་པ་ལྟ་ཞོག་གི །ཚིག་རྗེས་སེམས་ཀྱིས་འབྲང་བར་མི་ནུས་པ། །ནེ་ཙོའི་འདོན་པ་ལྟ་བུའི་བརྫུན་ཚོགས་ཀྱིས། །རང་གཞན་གཉིས་ཕུང་བྱེད་དོ་བུ་ཡི་མཆོག །དེ་སྐད་དངོས་དང་བརྒྱུད་པའི་སློབ་ཚོགས་ལ། །ཚུལ་བཞིན་ལེགས་པར་གདམས་པའི་བསོད་ནམས་ཀྱིས། །དཔག་མེད་དྲིན་ལྡན་མཐའ་ལས་འདས་པ་རྣམས། །མྱུར་དུ་རྐང་གཉིས་དབང་པོ་ཉིད་གྱུར་ཅིག །ཅེས་བར་དོའི་སེམས་ཅན་ལ་དེའི་གནས་ཚུལ་དང་ཡང་དག་པའི་ལམ་ངོ་སྤྲོད་པར་བྱེད་པའི་གདམས་པ་མཐར་ལམ་གསལ་བྱེད་ཅེས་བྱ་བ་འདི་ནི། སྐྱེས་བུ་དམ་པའི་རིགས་སུ་འཁྲུངས་ཤིང་རྣམ་པར་དཔྱད་པའི་བློ་གྲོས་རབ་ཏུ་གསལ་བ། སློབ་བུའི་མཆོག་དྲུང་པ་ཀུན་དགའ་རྒྱལ་མཚན་པའི་གསུང་གིས་བསྐུལ་བ་ལ་བརྟེན་ནས་མདོ་དང་མངོན་པ་གོང་འོག་འབྲེལ་པ་དང་བཅས་པ་ལ་སོགས་པ་དྲི་མ་མེད་པའི་གཞུང་རྣམས་ལས་གསུངས་པའི་དོན་བླ་མ་མཁས་པའི་ཕྱག་ལེན་གྱིས་བརྒྱན་ནས་བྱ་བྲལ་བ། དཔལ་ལྡན་དོན་གྲུབ་་་་་་ཤྲཱི་ལནྡ་ཨརྠ་ཀྱིས་ཨེ་ཝཾ་ཆོས་འཁོར་རྩེར་བྲིས་པའོ། །སརྦ་མངྒ་ལཾ། ཤུ་བྷཾ།། །།

ངོར་མཁན་པོ་དཔལ་ལྡན་དོན་གྲུབ།
བར་དོ་ངོ་སྤྲོད་ཀྱི་གདམས་པ།